കനത്ത മഴയില് മംഗലപുരം പഞ്ചായത്തില് കൊലാത്തുകോണത്ത് രണ്ടു വീടുകള് ഇടിഞ്ഞു വീണു, കിണര് ഇടിഞ്ഞു താണു പോത്തന്കോട്: കനത്ത മഴയില് മംഗലപുരം പഞ്ചായത്തില് കൊലാത്തുകോണത്ത് രണ്ടു വീടുകള് ഇടിഞ്ഞു വീണു. കിണര് ഇടിഞ്ഞു താണു. പലയിടത്തും മരങ്ങള് വീണ് വൈദ്യുതി ബന്ധവും താറുമാറായി. കുട്ടികള് ഉള്പ്പെടെ 6 പേര്ക്കു പരുക്കേറ്റു. കൈലാത്തുകോണം വിളയില് വീട് പ്രജിതാഭവനില് ബിനുകുമാര് ഭാര്യ സജിത മക്കളായ അഭിത 12, അഭിജിത്ത് 10 എന്നിവര് തലനാരിഴയ്ക്കാണ് രക്ഷപ്പെട്ടത്. വെള്ളി രാത്രി 11.30തോടെയാണ് അപകടം. ഇവര് ഉറങ്ങിയിരുന്ന മുറിയുടെ ചുമരിടിഞ്ഞ് കുട്ടികളുടെ പുറത്തേക്ക് പതിക്കുകയായിരുന്നു. മണ്കട്ടകള് നീക്കിയാണ് കുട്ടികളെ പുറത്തെടുത്തത്. അഭിതയ്ക്ക് നടുവിനു സാരമായ പരുക്കേറ്റു മറ്റുള്ളവര് നിസാര പരുക്കുകളോടെ രക്ഷപ്പെട്ടു. വലിയ ശബ്ദം കേട്ടാണ് ഉണര്ന്നത്. ദേഹത്ത് മണ്കട്ടകളായിരുന്നു. സജിത പറഞ്ഞു. ശബ്ദം ഓടിയെത്തിയ സമീപവാസികളാണ് പിന്നീട് രക്ഷാപ്രവര്ത്തനം നടത്തിയത്. അഭിതയെ ആദ്യം ആറ്റിങ്ങല് വലിയകുന്ന് ആശുപത്രിയിലേക്കും പിന്നീട് മെഡിക്കല്കോളജ് ആശുപത്രിയിലും പ്രവേശിപ്പിച്ചു. മണ്ചുവരുകളുള്ള കാലപ്പഴക്കം ചെന്ന വീട് പുനര്നിര്മിക്കാന് ലൈഫ് പദ്ധതിയില് അപേക്ഷിച്ചെങ്കിലും പരിഗണിച്ചില്ലെന്നും വീട്ടുകാര് പറയുന്നു. വെയ്ലൂര് വില്ലേജ് ഓഫിസര് മണിലാല്, മംഗലപുരം പഞ്ചായത്ത് പ്രസിഡന്റ് സുമ ഇടവിളാകം സെക്രട്ടറി വി.ജ്യോതിസ് എന്നിവര് സ്ഥലത്തെത്തി വിവരങ്ങള് ശേഖരിച്ചു. വീടിന്റെ ബാക്കി ഭാഗങ്ങള് ഏതു നിമിഷവും നിലംപൊത്തുമെന്ന നിലയിലാണ്. വീട്ടുകാരെ ബന്ധുവീട്ടിലേക്ക് മാറ്റിയിട്ടുണ്ട്.